雨後見月
作者：蘇過
朝代：宋

paragraphs: 薰風轉亭午，流汗浹絺綌。
隆隆空山雷，跨海飛雨黑。
芭蕉集亂響，風竹瀉暗滴。
懸知歲有待，已喜瘴先滌。
沈沈璧月上，稍稍星河出。
枕簟延清光，草木沍寒碧。
幽人夢未回，良夜誰與惜。
隔籬喚西家，倒榼共餘瀝。
西家長苦貧，而有好顔色。
終年飯半菽，愛酒無從得。
嗟余不解飲，看爾時舉白。
豈不賢老兵，聊慰羈旅夕。